Lukket skole renoveres for tocifret millionbeløb | Holstebro Onsdag | Ugeavisen.dk
Du er her: Forside - Holstebro Onsdag - Lukket skole renoveres for tocifret millionbeløb
Da Sct. Jørgens Skole blev nedlagt i 2017, var det primært fordi koncentrationen af tosprogede var for stor. Nu samles alle flygtninge- og asylbørn på skolen sammen med flere andre funktioner, blandt andet Ungdommens Uddannelsesvejledning. Arkivfto: Jørgen Kirk
Lukket skole renoveres for tocifret millionbeløb
Politikere vil bruge 12,8 millioner kroner på at bygge den tidligere Sct. Jørgens Skole om til at huse blandt andet flygtninge- og asylbørn samt ungdomsskolens elever.
Holstebro: Holstebro Kommune har de seneste år investeret over 200 millioner kroner i skolebyggerier i Holstebro by som led i en ny struktur, hvor to skoler blev lukket og tre fik lov til at fortsætte.
Sct. Jørgens Skole, som blev nedlagt for to år siden, skal nu renoveres for 12,8 millioner kroner.
- Det er nødvendigt for at gøre skolen pædagogisk klar til de nye funktioner, som vi tidligere har besluttet politisk, forklarer formand Torben Gudiksen (R).
Det er blandt andet sprog- og asylklasserne, der i dag er placeret på Sønderland og Rolk Krake, som skal samles på Sct. Jørgen. Derudover flyttes også elever fra Ungdomsskolen og den Forberedende Grunduddannelse, Ungdommens Uddannelsesvejledning, Ungeenheden og klubtilbudet, der afløser Værestedet, til Døesvej.
Hvorfor ikke udnytte den ledige kapacitet, I har på den nyrenoverede Nørre Bouldevard Skolen, i stedet for bruge flere penge på mursten?
- Fordi vi har truffet en politisk beslutning om at samle nogle funktioner på Sct. Jørgens Skole. Vi tror på, at det er det bedste for eleverne, og at det giver en synergieffekt at samle dem, så de er tæt på de professionelle. På sigt vil det også kunne give en driftsmæssig besparelse, idet vi har andre lejemål, vi kan opsige, siger udvalgsformand Torben Gudiksen.
Flere skoler mangler plads
Antallet af elever i sprogklasserne har været faldende siden 2015, mens der bliver flere elever i asylklasserne.
Den økonomiske gevinst ved at samle alle klasser på én matrikel fremfor at have dem gående tæt på det almene spor ude på folkeskolerne er tidligere anslået til én million kroner. Forældrebestyrelser har dog advaret imod dette, fordi de frygter, at at vil gå ud over integrationen.
Hovedparten af anlægsbevillingen til ombygningen af den gamle Sct. Jørgens Skole - de 10,5 millioner kroner - frigives allerede i år, mens de resterende 2,3 millioner kroner anvendes i 2020.
Også de kommende år vil det blive nødvendigt at putte anlægsmidler i folkeskolen. Holstebro Byråd har afsat en pulje på godt 43 millioner kroner over de næste fire år til skoleudbygninger, hvoraf de første 500.000 kroner frivgives i år til en forundersøgelse, der skal afdække det fremtidige behov i hele kommunen.
- Vi ved, at der er nogle skoler ude omkring, der er udfordret på pladsen, fordi børnetallet er stigende. Mejrup Skole er blandt andet blevet nævnt i den sammenhæng, siger Torben Gudiksen, formand for børn- og familieudvalget.